السلام عليكم ... انا علي دراية بردودك الرائعة دوماََ ...فكنت اريد منك رداََ علي شبهة ارضاع الكبير فقد خرج كثير من الملحدين يتكلموا فيها.
:)) وعليكم السلام ورحمة الله وبركاته.  أولًا : إيه المشكلة عند "الملحد" في رضاع الكبير؟  يعني أنا أقدر أفهم إن الاعتراض دا نابع من شخص عنده منظومة أخلاقية بتحرّم إنكشاف ثدي المرأة على الرجل الكبير ، آه ، أو مثلًا بتحرّم كده.  لكن هو ما عندوش مشكلة في انكشاف جسد المرأة كله على بعضه ، من أوله لآخره ، مش بس الثدي.  وما عندوش مشكلة مع التوجهات الجنسية غير الطبيعية الشاذة كلها ، إيشي جماع حيوانات شغال ، شذوذ جنسي شغال ، أفلام إباحية حرية.  فدا راجل لايص في المنظومة الأخلاقية يعني ، ما ينفعش يا حبيبي ، العاهرة لا يجب أن تتحدث عن الشرف :)  ثم نقطة أخرى : عاوزك كملحد يحترم نفسه كده ، تثبت لي إن "زنا المحارم" مش مجرد رضاع الكبير ، زنا المحارم نفسه ، مجرّم أخلاقيًا.  يعني باختصار : الملحد أساسًا ما عندوش منظومة أخلاقية يقدر يحاكم ليها أفعال الآخرين ، فما ينفعش ييجي يدعي علينا الفضيلة ويقول : إيه ضااااه؟ ، إنتوا عندكم رضاع كبير يا مقرفين؟ ثانيًا : الظروف التي شرع فيها رضاع الكبير لو بصينا لها هنلاقي أنه تشريع عظيم وفيه حكمة بالغة.  لأنه شرع بعد نزول تحريم التبنّي ، وكان الأولاد بالتبنّي يعاملون معاملة الأولاد عادي ، فكان بيدخل على المرأة اللي هي المفروض أمه عادي ، وعايش معاها في نفس البيت ، ولو لها بنات فهو بيتعامل كأنه أخوهم.  هل من الحكمة ، هل من العقل ، إن إحنا نقول لدول : يلا بقى ، اطردوه من البيت ، والبنات والأم ما ينكشفوش عليه ، وياريت الله يكرمكم ما تعاملهوش أنه أخوكم من انهاردة وهما بقالهم سنين دا حالهم؟  بالطبع أي عاقل هيقول أنه مش من الحكمة ولا التيسير اللي جاءت به الشريعة.  ففي الحديث : فجاءت سهلة بنت سهيل ، وهي امرأة أبي حذيفة ، وهي من بني عامر من لؤي إلى رسول الله - صلى الله عليه وسلم - فقالت : يا رسول الله ، كنا نرى سالما ولدا ، وكان يدخل علي وأنا فضل ، وليس لنا إلا بيت واحد ، فماذا ترى في شأنه ؟ فقال لها رسول الله صلى الله عليه وسلم فيما : أرضعيه خمس رضعات فيحرم بلبنها. ثالثًا : الموضوع دا فكرني بدكتور عندي في الجامعة كان قاعد يقول إيه : يقولك بقى الجماعة دول ، رضاع الكبير ، يعني أنا زميلتي في المكتب أرضع منها عشان ما تبقاش خلوة محرمة ، هاهاهاهاهاهاها (ضحكة بلهاء) طبعًا سيادة الدكتور ما يعرفش أنه ما ينفعش يرضع من زميلته في المكتب ، وما ينفعش يخلو بها ، الاتنين حرام.  لأن رضاع الكبير مرتبط عند العلمانيين وغيرهم بخرافات:  الأولى : أنه هيرضع مباشرة من الثدي ، والكلام دا كله غلط ، هو هيرضع لبنها ، بس مفرغ في كوب أو إناء ، لكن مش هيشوف حاجة.  ثانيًا : أنه أي كبير يرضع ، ودا برضه غلط ، دي كانت رخصة ، مشروعة للسبب اللي ذكرته ، وما يقاس عليه ، مش أي حد يطق في دماغه يرضع الكبير يبقى يحصل.  ثالثًا : أنه الكبير دا اللي هو يعني عنده 40 سنة.  ودي أيضًا خرافة ، الكبير يعني اللي جاوز سن الرضاع الطبيعي ، اللي هما في حدود السنتين ، بعد كده بقى اسمه كبير وحكمه يدخل في رضاع الكبير. فأنت لو فكرت في الموضوع كده : أنه مش حاجة مفتوحة لكل حد ، وأنه شرع للظروف الاستثنائية زي تحريم التبني أو ما يقاس عليه بقى لو له احتياج شديد ، وأنه مافيهوش كشف لأي عورة ، وأنه تيسير من الشريعة وحكمة ، مش هيبقى في شبهة أصلًا. دا بالإضافة زي ما قلت أنه ما ينفعش واحد ملحد ييجي يقولنا الكلام دا ، لأنه أساسًا منظومته الأخلاقية في الحضيض. والله أعلم.